DA Den Europæiske Unions Tidende CE 78/741

(2004/C 78 E/0790)

SKRIFTLIG FORESPØRGSEL E-2464/03

af Piia-Noora Kauppi (PPE-DE) til Kommissionen

(23. juli 2003)

Om: Prisfastsættelse for almindelige posttjenester

De europæiske kunder betaler ofte urimeligt høje priser for almindelige posttjenester. Det er navnlig tilfældet i Tyskland, hvor forbrugerne betaler over det dobbelte af prisen for et tilsvarende spansk frimærke. Tidligere på året foretog Deutsche Post en beskeden prisnedsættelse (fra 0,56 til 0,55 EUR) på de tyske myndigheders foranledning, men alligevel lader det til, at den pris, som DPWN (Deutsche Post World Net) kræver for et frimærke til et almindeligt brev på 20 gram, fortsat er den højeste i Vesteuropa, også når der tages højde for faktorer som servicekvalitet og befolkningstæthed.

I februar 2000 indgav DVPT (Deutscher Verband für Post und Telekommunikation e.V.), den tyske post-og telesammenslutning, en klage til Kommissionen (Comp/37 821) over de alt for høje priser, som Deutsche Post opkræver for brevforsendelser på eneretsområdet. DVPT påstod, at Deutsche Post benyttede de alt for høje priser på eneretsområdet til krydssubsidiering af andre tjenesteydelser, og at der forelå en overtrædelse af traktatens artikel 82 (misbrug af dominerende stilling).

I de seneste år har Kommissionen truffet en række vigtige beslutninger for at imødegå misbrug fra visse postvirksomheders side. Kan Kommissionen oplyse, hvor langt man er nået med den ovennævnte DVPT-sag, og hvilke foranstaltninger Kommissionen agter at træffe for at finde en løsning?

Kan Kommissionen oplyse, hvordan den agter at sikre, at kravene i postdirektiverne og i postmeddelelsen (Meddelelse fra Kommissionen om anvendelse af konkurrencereglerne på postsektoren og på vurderingen af visse statslige foranstaltninger i relation til posttjenesterne (1)) om gennemskuelighed i postvirksomhedernes regnskaber respekteres, navnlig hvad angår adskillelsen mellem eneretsområdet og de kommercielle aktiviteter?

Kan Kommissionen oplyse, hvorvidt og hvordan den agter at fastlægge detaljerede retningslinjer for de nationale forvaltningsmyndigheder — ud over de bestemmelser, der er indeholdt i postdirektiverne og i postmeddelelsen — om kontrol af takster, måling af omkostningerne ved befordringspligttjenester (i de relevante tilfælde) og virksomhedernes anvendelse af fortjenesten fra monopolvirksomhed, herunder forslag vedrørende anvendelsesmulighederne for alternative metoder som f.eks. ROCE-metoden (afkast på investeret kapital)?

Svar afgivet på Kommissionens vegne af Frederik Bolkestein

(4. september 2003)

Det ærede medlems første spørgsmål drejer sig om, hvor langt Kommissionen er kommet i sin undersøgelse af DVPT's klage over en række af det tyske postvæsens (Deutsche Post AG) takster (2). Kommissionen kan desværre ikke i øjeblikket give oplysninger om resultatet af sine undersøgelser, da de stadig ikke er afsluttet. Kommissionen vil dog gerne understrege, at det, som det ærede medlem nævner, først og fremmest er medlemsstaterne selv, der har ansvaret for at sikre, at de posttakster, som kræves for befordringspligttjenester, står i forhold til de faktiske omkostninger. Den tyske forvaltningsmyndighed — Regulierungsbehörde für Telekommunikation und Post (RegTP) — har i henhold til den tyske post-lovgivning vidtrækkende beføjelser til at fastsætte niveauet for posttaksterne på grundlag af en analyse af den befordringspligtige virksomheds omkostninger.

Hvad angår overholdelsen af postdirektivets bestemmelser om gennemsigtighed i regnskaberne er det først og fremmest de nationale postforvaltningsmyndigheder der er ansvarlige for, at denne forpligtelse bliver opfyldt (artikel 14, stk. 5, i direktiv 97/67/EF) (3). Kommissionen har imidlertid i 2001 henvendt sig til en række medlemsstater for at sikre sig, at de gældende bestemmelser bliver overholdt. Desuden har Kommissionen ladet foretage en undersøgelse af medlemsstaternes gennemførelse og anvendelse af direktivets bestemmelser om gennemsigtighed i regnskaberne (»Study on the cost accounting systems of providers of the universal postal service«, CtCon juli 2001), i hvilken det konkluderes, at artikel 14 i direktiv 97/67/EF i vidt omfang er gennemført og finder anvendelse.

Kommissionen finder, at en effektiv anvendelse af direktivets bestemmelser og konkurrencebestemmelser er nok til at sikre, at aktiviteterne på eneretsområdet og de kommercielle postaktiviteter adskilles. Da disse spørgsmål imidlertid er så komplicerede, vil Kommissionen fortsat holde øje med udviklingen på dette område.

Kommissionen har ikke i øjeblikket til hensigt at give de nationale forvaltningsmyndigheder detaljerede retningslinjer om de spørgsmål, som det ærede medlem rejser. Kommissionen holder allerede løbende øje med situationen, og der foregår en periodisk udveksling af synspunkter og praksis mellem de nationale forvaltningsmyndigheder og Kommissionen om en række af disse spørgsmål ved forskellige lejligheder (f.eks. workshopper og paneler i forbindelse med forberedelsen af undersøgelser, bilaterale møder). Som anført ovenfor har Kommissionen desuden sat forskellige undersøgelser i gang, som indeholder sammenligninger og henstillinger om bedste praksis på nogle af disse områder, og som kan danne grundlag for en harmoniseret forbedring af national praksis (f.eks. ovennævnte undersøgelse om omkostningsregnskaber; undersøgelsen om konsekvenserne af visse aspekter af anvendelsen af direktiv 97/67/EF, Omega Partners, august 2001; undersøgelse om omkostningsfastsættelse og finansiering for befordringspligttjenester, NERA, oktober 1998).

Den beretning om anvendelsen af direktivet, som Kommissionen skal forelægge Parlamentet og Rådet inden den 31. december 2004 (artikel 1, stk. 5, i direktiv 2002/39/EF) (4), vil give Kommissionen lejlighed til at foreslå yderligere foranstaltninger, hvis dette skulle vise sig nødvendigt.

(1) EFT C 39 af 6.2.1998, s. 2.

(2) Sag nr. COMP/37 821 — Deutscher Verband für Post und Telekommunikation E.V./Deutsche Post AG.

(3) Europa-Parlamentets og Rådets direktiv 97/67/EF om fælles regler for udvikling af Fællesskabets indre marked for posttjenester og forbedring af disse tjenesters kvalitet, EFT L 15 af 21.1.1998.

(4) Europa-Parlamentets og Rådets direktiv 2002/39/EF af 10. juni 2002 om ændring af direktiv 97/67/EF for så vidt angår yderligere åbning af Fællesskabets marked for posttjenester, EFT L 176 af 5.7.2002.